La situaziun en l’uvestgieu da Cuira è sa calmada

In merit dad uvestg Amédée Grab che cumplenescha oz ils 70

(anr/gc) Igl è in onn e mez ch’Amédée Grab è vegnì installà cun 68 onns – suenter la tscherna tras il chapitel catedral – sco uvestg diocesan da Cuira. L’anteriur chau da l’uvestgieu da Losanna, Genevra e Friburg n’ha betg surpiglià ina incarica fitg leva da ses antecessur Wolfgang Haas. Ad uvestg Amédée Grab, che cumplenescha gist oz ils 70, èsi dentant reussì da calmar fitg la situaziun polarisada en la diocesa da Cuira. Cun el, in um dal dialog e zunt conciliant e curtaschaivel, ha ina nova epoca entschavì. Na che tuts problems fissan schliads, ma l’atmosfera è sa meglierada considerablamain. L’uvestg giauda gronda stima e blera acceptanza. El po pia anc cuntinuar insaquants onns da far punts en in temp ch’è tut auter che simpel. 

Derivanza ed activitads 
Uvestg Grab discurra tuts quatter linguatgs naziunals. Tudestg, franzos e talian dominescha el perfetgamain ed era cul rumantsch vai adina meglier. Ma era nà da sia derivanza ed activitad spirituala e professiunala enconuscha el bain las diversas regiuns da noss pajais. Perquai era el bain preparà da surpigliar la direcziun da l’uvestgieu da Cuira sut zunt grevas circumstanzas. 
Amédée Grab – e quai na san blers betg – è burgais da Sviz. El deriva pia d’in chantun che s’auda dapi il 19. tschientaner definitivamain tar la diocesa da Cuira. Naschì è Antoine-Marie dentant il 3 da favrer 1930 a Turitg e creschì si a Genevra. La matura fa el a Nossadunnaun ed è alura entrà là en claustra. 1953 suonda il profess ed in onn pli tard vegn el ordinà spiritual. Da 1955–1978 ha el instruì al collegi Papio ad Ascona (Tessin). Suenter ses return a Nossadunnaun ha el anc dà scola là el gimnasi. 

Fatg spert gronda carriera 
1984 daventa il benedictin Amédée Grab secretari da la Conferenza episcopala svizra. In onn pli tard ha la visita da papa Gion Paul II lieu en Svizra. Tras quest post impurtant sa dattan numerus contacts sin champ internaziunal. 1987 entschaiva sia carriera ecclesiastica per propi. El vegn numnà uvestg auxiliar da Losanna, Genevra e Friburg. La consecraziun episcopala è a Friburg. Ma sco emprim uvestg dapi la refurmaziun residiescha Amédée Grab en la citad da Calvin: a Genevra. Ses engaschi vegn apprezià fitg e sia persunalitad renconuschida pervia da sia concilianza e prontezza per il dialog. 
1995 daventa msgr. Grab – sco successur da Pierre Mamie – uvestg diocesan da Losannna, Genevra e Friburg. Sco tal na prenda el betg decisiuns solitarias, mabain adina en discurs e deleghescha bler. Dapi 1997 è el era president da la Conferenza episcopala svizra. Quest uffizi porta bleras obligaziuns supplementaras. Pervi da sia gronda activitad, ses numerus contacts naziunals ed internaziunals e lunga experientscha professiunala era el predestinà per daventar 1998 uvestg da Cuira. La diocesa sa chattava alura en ina situaziun fitg delicata. 

Respectà pervi da toleranza e concilianza 
Amédée Grab ha acceptà la nomina, è vegni senza pregiudizis a Cuira ed ha er cuntinuà qua sia politica sa cumprovada. El ha prendì pliras decisiuns pertutgant il persunal. Ma era el è vegni con-fruntà cun grevs problems. Ina giada èsi la gronda mancanza da spirituals e finanzas. Ma era il pitschen dumber dad absolvents a la Scola auta teologica a Cuira al fa quitads, uschia ch’ins patratga schizunt da la serrar cun il temp. 
Decisiv è che la situaziun è sa calmada en la diocesa. Quai fatg vegn renconuschì generalmain e munta per il giubilar sco per ils diocesans e las diocesanas in bel regal sin il giubileum da 70 da l’uvestg Grab gist en l’onn sontg. Era las relaziuns tranter il chantun Grischun e la sedia episcopala èn puspè bunas. L’emna passada è il cussegl grond stà sin visita tar l’uvestg Grab. Deputads e deputadas èn stads fitg impressiunads. La presidenta ha taxà il retschaviment dal chau diocesan sco in punct culminant da la sessiun dal schaner. 
Uvestg Amédée Grab è il dretg um sin il dretg post en il dretg mument. Nus sperain gugent ch’el possia anc cuntinuar insaquants onns cun questa activitad, segnada da success e benedicziun. 

A Cuira (sedia) ha lieu venderdi, ils 4 da favrer a las 16.15 ed a Turitg (citad da naschientscha) dumengia, ils 6 da favrer a las 16.00 en la baselgia da Nossadunna (Liebfrauen) mintgamai in servetsch divin festiv da commemoraziun per uvestg Grab sin ses 70 onns.